b"\n_START_ARTICLE_\nMach cr\xc3\xadtic\n_START_PARAGRAPH_\nEs denomina  Mach cr\xc3\xadtic  al nombre de Mach de vol d'una aeronau en el qual el punt de m\xc3\xa0xima velocitat actual del fluid (aire) que l'envolta arriba a la velocitat del so. Aix\xc3\xb2 \xc3\xbaltim equival al fet que en aquest punt (el punt de m\xc3\xa0xima velocitat local de l'aire) s'arriba a un Mach igual a 1. Cal destacar que la velocitat de l'aire a qu\xc3\xa8 ens referim \xc3\xa9s la velocitat de l'aire respecte de l'aeronau, no respecte de terra._NEWLINE_El nombre de Mach cr\xc3\xadtic de qualsevol aeronau \xc3\xa9s sempre inferior a 1, ja que en el camp fluid que envolta la mateixa sempre hi ha punts en qu\xc3\xa8 la velocitat local \xc3\xa9s m\xc3\xa9s gran que la velocitat de vol.\n_START_SECTION_\nMach cr\xc3\xadtic de diverses aeronaus\n_START_PARAGRAPH_\nEn el cas d'helic\xc3\xb2pters, encara que en el seu vol d'avan\xc3\xa7 s'arribi a un Mach de vol molt inferior a 1, el camp fluid al voltant del rotor es veu afectat pel gir a altes revolucions de les pales, i en la punta de les mateixes el Mach local \xc3\xa9s molt superior al de vol. Per aquest motiu el Mach cr\xc3\xadtic dels helic\xc3\xb2pters \xc3\xa9s de l'ordre de 0.3_NEWLINE_En el cas d'avions turboh\xc3\xa8lice el Mach cr\xc3\xadtic \xc3\xa9s m\xc3\xa9s gran que el dels helic\xc3\xb2pters gr\xc3\xa0cies al fet que el di\xc3\xa0metre de les h\xc3\xa8lixs propulsores \xc3\xa9s bastant menor que el d'un rotor. El Mach cr\xc3\xadtic sol ser de l'ordre de 0.6._NEWLINE_Finalment, el cas d'avions amb motor de reacci\xc3\xb3 \xc3\xa9s, les condicions cr\xc3\xadtiques s'assoleixen a la regi\xc3\xb3 de les ales. Les ales estan formades per perfils aerodin\xc3\xa0mics que acceleren el corrent sobre l'extrad\xc3\xb3s del perfil i la frenen a l'intrad\xc3\xb3s, de manera que el punt on s'assoleixen les condicions cr\xc3\xadtiques sol trobar-se sobre l'extrad\xc3\xb3s de l'ala. En aquest cas el nombre de Mach cr\xc3\xadtic \xc3\xa9s m\xc3\xa9s elevat i \xc3\xa9s de l'ordre de 0.75._NEWLINE_Quan en una aeronau propulsada per h\xc3\xa8lixs (avi\xc3\xb3, helic\xc3\xb2pter, convertipl\xc3\xa0), en algun punt d'una h\xc3\xa8lix es d\xc3\xb3na M = 1, es creen una s\xc3\xa8rie de turbul\xc3\xa8ncies que fan baixar enormement lel seu rendiment i que fins i tot poden provocar l'entrada en p\xc3\xa8rdua de l'aeronau. Per tant, el Mach cr\xc3\xadtic d'una d'aquestes aeronaus ens d\xc3\xb3na una idea de la velocitat m\xc3\xa0xima que pot assolir sense que apareguin les esmentades turbul\xc3\xa8ncies._NEWLINE_El nombre de Mach cr\xc3\xadtic \xc3\xa9s el punt de partida del r\xc3\xa8gim trans\xc3\xb2nic. A causa de l'augment considerable de la resist\xc3\xa8ncia aerodin\xc3\xa0mica que els perfils pateixen quan volen al voltant de la velocitat del so, el Mach cr\xc3\xadtic \xc3\xa9s una primera aproximaci\xc3\xb3 a la velocitat m\xc3\xa0xima de vol de qualsevol aeronau que hagi estat dissenyada per volar per sota de la velocitat del so."